
Vrsar, 15. listopada 2026. godine



Temeljem članka 32. Zakona o Turističkim zajednicama i promicanju Hrvatskog turizma („Narodne novine“, broj 52/19,42/20) i odredbama članka  25. Statuta Turističke zajednice općine Vrsar („Službene novine Općine Vrsar-Orsera“ broj 13/20) Turističko vijeće Turističke zajednice općine Vrsar dana 15. 10. 2026. godine objavljuje


J A V N I  P O Z I V
za dodjelu potpore iz programa
"Potpore manifestacijama, programima i događanjima u 2027. godini“


I. PREDMET JAVNOG POZIVA

Predmet Javnog poziva je dodjela bespovratnih novčanih sredstava Turističke zajednice općine Vrsar za sufinanciranje manifestacija, programa i događanja koja se održavaju na području Općine Vrsar-Orsera, a koja doprinose razvoju, kvaliteti, identitetu, održivosti i promociji destinacije Vrsar.

Potpore se dodjeljuju za programe koji doprinose najmanje jednom od sljedećih ciljeva:
· unapređenju i obogaćivanju turističke ponude destinacije Vrsar,
· razvoju sadržaja koji doprinose kvaliteti boravka gostiju i kvaliteti života lokalne zajednice,
· razvoju programa u predsezoni i posezoni te ravnomjernijoj vremenskoj distribuciji događanja,
· jačanju prepoznatljivosti Vrsara kroz lokalnu baštinu, kulturu, sport, gastronomiju, prirodne resurse i suvremenu interpretaciju destinacije,
· uključivanju lokalnih dionika, udruga, klubova, umjetnika, proizvođača, stručnjaka i drugih nositelja programa,
· stvaranju održivih, prostorno primjerenih i komunikacijski kvalitetnih programa od značaja za destinaciju.

Sredstva potpore mogu se odobriti za organizaciju i realizaciju:
1. sportsko-rekreativnih manifestacija i programa od značaja za destinaciju, 
2. kulturnih, umjetničkih i glazbenih programa, 
3. eno-gastronomskih, tradicijskih i baštinskih programa, 
4. edukativnih, interpretacijskih i participativnih programa, 
5. programa lokalnih udruga, klubova i drugih organizatora koji doprinose društvenom životu, kvaliteti boravka i ponudi destinacije, 
6. programa u prirodi i programa povezanih s prirodnim, kulturnim i prostornim resursima Vrsara, 
7. ostalih programa i događanja koji mogu pridonijeti ciljevima ovog Javnog poziva.

TZO Vrsar prepoznaje doprinos lokalnih udruga, sportskih klubova i drugih organizatora društvenom životu destinacije te kvaliteti sadržaja dostupnih lokalnoj zajednici i posjetiteljima. Programi lokalnih klubova i udruga mogu biti predmet potpore kada su oblikovani kao javno dostupni programi, manifestacije, turniri, susreti, radionice, prezentacije ili druga događanja koja doprinose ciljevima ovog Javnog poziva.
Redovne interne aktivnosti organizatora, treninzi, pripreme i programi namijenjeni isključivo članovima u pravilu se ne smatraju prioritetom za dodjelu potpore, osim ako su povezani s javnim programom ili imaju jasno obrazložen doprinos lokalnoj zajednici, kvaliteti boravka ili ponudi destinacije.


II. NAMJENA POTPORE

Bespovratna sredstva potpore mogu se dodijeliti i koristiti isključivo za manifestacije, programe i događanja koja se održavaju u 2027. godini. Iznimno, za pojedine programe koji se provode kroz dvije kalendarske godine sredstva se mogu dodijeliti za razdoblje dulje od jedne godine, ako je to utvrđeno posebnom odlukom i ugovorom.
Sredstva su namijenjena za sufinanciranje troškova nabave roba i usluga za neposrednu realizaciju manifestacija i to:
· najam opreme (audio i vizualna tehnika, pozornica i sl.),
· nabava radnog/potrošnog materijala vezanog za organizaciju manifestacije,
· najam prostora za održavanje manifestacije,
· najam prijevoznih sredstava u svrhu prijevoza organizatora i izvođača vezan uz organizaciju manifestacije,
· troškove smještaja, putne troškove izvođača i vanjskih suradnika,
· honorare (temeljem ugovora) izvođača i vanjskih suradnika,
· zakup medijskog prostora i/ili troškove promocije manifestacije u zemlji i inozemstvu (oglašavanje u tisku, na radiju, vanjsko oglašavanje, online oglašavanje),
· usluge zaštitarske službe,
· izradu promotivnih i informativnih materijala namijenjenih promociji manifestacije (prospekti, karte, video i foto produkcija, filmovi, grafičko oblikovanje i izrada oglasa i drugih promotivnih alata i dr.),
· druge troškove neposredne organizacije manifestacije, koje TZO Vrsar smatra opravdanim.

Bespovratna sredstva potpore ne mogu se dodijeliti i koristiti za:
· kupnju nekretnina (objekata i zemljišta) i prijevoznih sredstava,
· troškove uobičajenog poslovanja organizatora manifestacije (plaće i ostala primanja zaposlenih bez obzira na razlog zapošljavanja, troškove prijevoza i putovanja zaposlenih, studijska putovanja, pokriće gubitaka, poreze i doprinose, kamate na kredite, carinske i uvozne pristojbe ili bilo koje druge naknade),
· izradu studija, elaborata, projektne i druge dokumentacije,
· sve druge troškove koji nisu vezani za realizaciju i ciljeve kandidirane manifestacije.




III. KORISNICI SREDSTAVA

Za sredstva potpore mogu se kandidirati pravne i fizičke osobe (dalje u tekstu: Organizator) i to: 
· trgovačka društva,
· fizičke osobe koje obavljaju samostalnu djelatnost,
· zadruge,
· nacionalni sportski savezi,
· javne ustanove,
· ustanove u kulturi,
· umjetničke organizacije,
· jedinice lokalne i regionalne samouprave,
· udruge

Za potporu se ne mogu kandidirati:
· organizatori koji su, prema posebnim propisima, obveznici plaćanja turističke pristojbe i/ili turističke članarine, a nisu podmirili dospjele obveze, kao ni organizatori koji nisu podmirili dospjele porezne obveze i obveze za mirovinsko i zdravstveno osiguranje,
· organizatori koji u prethodne tri godine nisu izvršili ugovorne obveze prema TZO Vrsar ili su nenamjenski koristili prethodno dodijeljena bespovratna sredstva,
· povezane osobe s organizatorima iz prethodne dvije alineje,
· fizičke osobe koje ne obavljaju registriranu djelatnost temeljem koje mogu biti nositelji organizacije manifestacije, programa ili događanja.

IV. PRIHVATLJIVOST TROŠKOVA

TZO Vrsar može Organizatoru odobriti potporu za opravdane/prihvatljive troškove manifestacije. TZO Vrsar može od Organizatora zatražiti uvid u finalni troškovnik te ga usporediti sa prijavom na Javni poziv. Ukoliko postoji značajnije odstupanje može se od Organizatora zatražiti pismeno pojašnjenje koje će se uputiti Turističkom vijeću koje može utvrđenu potporu potvrditi, ne potvrditi ili je korigirati. 


V. KRITERIJI ZA ODOBRAVANJE POTPORE TZO VRSAR

Prijave pristigle na Javni poziv razmatraju se prema kriterijima kojima se procjenjuje doprinos manifestacije, programa ili događanja ciljevima Javnog poziva, kvaliteti turističke ponude, identitetu destinacije, lokalnoj zajednici te primjerenom i odgovornom korištenju prostora.
Pri procjeni prijava osobito se uzimaju u obzir:
· usklađenost programa s identitetom, vrijednostima i razvojnim ciljevima destinacije Vrsar,
· doprinos programa lokalnoj zajednici, kvaliteti boravka gostiju i javnoj dostupnosti sadržaja,
· kulturna, edukativna, interpretacijska, sportska, rekreativna, gastronomska, baštinska ili društvena vrijednost programa,
· uključenost lokalnih dionika, udruga, klubova, proizvođača, umjetnika, stručnjaka i drugih nositelja programa,
· organizacijski kapacitet i prethodno iskustvo prijavitelja u provedbi sličnih programa,
· realnost, razmjernost i opravdanost predloženog troškovnika,
· udio vlastitih sredstava, sponzorskih sredstava, prihoda od ulaznica, kotizacija ili drugih izvora financiranja,
· doprinos predsezoni, posezoni ili ravnomjernijoj vremenskoj i prostornoj distribuciji programa,
· očekivani komunikacijski, promotivni ili javni učinak programa,
· prostorna primjerenost programa s obzirom na lokaciju, opseg, tehničke zahtjeve, sigurnost, buku, komunalno opterećenje i kvalitetu suživota lokalne zajednice i posjetitelja.
Posebno će se vrednovati programi koji, osim osnovne aktivnosti organizatora, ostvaruju širi javni, društveni, sportski, kulturni, edukativni, promotivni ili destinacijski doprinos.
Programi lokalnih udruga, klubova i drugih organizatora mogu biti predmet potpore kada su oblikovani kao javno dostupni programi, manifestacije, turniri, susreti, radionice, prezentacije ili druga događanja koja doprinose ciljevima ovog Javnog poziva. Redovne interne aktivnosti organizatora, treninzi, pripreme i programi namijenjeni isključivo članovima organizatora u pravilu se ne smatraju prioritetom za dodjelu potpore.
Programi većeg opsega razmatrat će se s obzirom na njihovu prostornu, organizacijsku, financijsku i sigurnosnu primjerenost destinaciji. TZO Vrsar može ne odobriti potporu ili je odobriti u manjem iznosu programima kod kojih je procijenjeno da predloženi opseg, trošak, tehnički zahtjevi ili opterećenje prostora nisu razmjerni očekivanom doprinosu destinaciji.
Kod programa koji uključuju naplatu ulaznica, kotizacija, naknada za sudjelovanje ili drugih oblika prihoda, prijavitelj je dužan jasno prikazati planirane prihode, iznos ulaznice/kotizacije, očekivani broj sudionika te udio vlastitih i drugih prihoda u ukupnom financiranju programa.
Naplata ulaznica, kotizacija ili drugih prihoda ne isključuje mogućnost dodjele potpore, ali se uzima u obzir pri procjeni financijske potrebe, razmjernosti troškovnika i visine potpore TZO Vrsar.
Potpora TZO Vrsar može se odobriti za prihvatljive troškove programa koji doprinose ciljevima Javnog poziva, pri čemu se vodi računa da ukupni izvori financiranja, uključujući prihode od ulaznica/kotizacija i potporu TZO Vrsar, ne prelaze opravdane troškove provedbe programa.
Pri određivanju visine potpore posebno se procjenjuje omjer traženog iznosa potpore, vlastitih prihoda prijavitelja, prihoda od sudionika i očekivanog javnog, društvenog, sportskog ili destinacijskog doprinosa programa.
Visina odobrene potpore ne mora biti jednaka traženom iznosu. TZO Vrsar može odobriti potporu u manjem iznosu od zatraženog, ovisno o kvaliteti prijave, prihvatljivosti i razmjernosti troškova, raspoloživim sredstvima te procjeni doprinosa programa ciljevima Javnog poziva.
Potpora se može odobriti za cjelokupni program ili samo za pojedine prihvatljive troškove programa, ako TZO Vrsar procijeni da samo dio prijavljenih aktivnosti ili troškova doprinosi ciljevima Javnog poziva.
TZO Vrsar nije obvezan dodijeliti sva planirana sredstva ako kvaliteta zaprimljenih prijava, njihova usklađenost s ciljevima Javnog poziva ili razmjernost predloženih troškova ne opravdavaju dodjelu potpore u ukupno raspoloživom iznosu.
Konačnu odluku o odabiru manifestacija, programa i događanja kojima će se dodijeliti potpora, kao i o visini potpore, donosi Turističko vijeće TZO Vrsar.


VI. DOKUMENTACIJA ZA KANDIDIRANJE
Organizator je obvezan dostaviti sljedeću dokumentaciju na način propisan točkom VIII. ovog Javnog poziva:
1. popunjen Obrazac I. – zahtjev za dodjelu potpore, koji je sastavni dio Javnog poziva,
2. popunjen Obrazac II. – izjava o nepostojanju duga prema TZO Vrsar i RH, koji je sastavni dio Javnog poziva,
3. popunjen Obrazac III. – izjava o nepostojanju dvostrukog financiranja istih troškova, koji je sastavni dio Javnog poziva,
4. popunjen Obrazac V. – izjava prijavitelja, koji je sastavni dio Javnog poziva,
5. dokaz o pravnom statusu organizatora manifestacije, programa ili događanja: preslika izvoda iz odgovarajućeg registra, odnosno drugi odgovarajući dokaz o registraciji prijavitelja.
Isti prijavitelj može podnijeti više prijava na Javni poziv. Za svaku manifestaciju, program ili događanje podnosi se zasebna prijava s pripadajućom dokumentacijom, opisom programa i troškovnikom. TZO Vrsar svaku prijavu razmatra zasebno.
Prijavitelj je u prijavi dužan dostaviti potpune i točne podatke potrebne za procjenu prijave prema kriterijima iz točke V. ovog Javnog poziva, uključujući opis programa, mjesto i vrijeme održavanja, očekivane sudionike i posjetitelje, izvore financiranja, planirane prihode, troškovnik te druge podatke relevantne za procjenu doprinosa programa ciljevima Javnog poziva.
TZO Vrsar zadržava pravo od organizatora manifestacije, programa ili događanja zatražiti dodatna pojašnjenja, dopunu podataka i uvid u dodatnu dokumentaciju.
Javni poziv i svi obrasci objavljeni su na internetskim stranicama TZO Vrsar www.infovrsar.com.


VII. ODOBRAVANJE POTPORE, ODLUKA I OBJAVA POPISA KORISNIKA

TZO Vrsar provodi administrativnu provjeru zaprimljenih prijava te procjenu prijava prema kriterijima iz točke V. ovog Javnog poziva.
Nakon analize zaprimljenih prijava izrađuje se prijedlog Odluke o odabiru manifestacija, programa i događanja kojima će se dodijeliti potpora, kao i prijedlog iznosa potpore za pojedini program.
Odluku o odabiru manifestacija, programa i događanja kojima će se dodijeliti potpora te o visini dodijeljenih sredstava donosi Turističko vijeće TZO Vrsar.
Popis odabranih manifestacija, programa i događanja s iznosom dodijeljenih sredstava po korisnicima bit će objavljen na internetskim stranicama TZO Vrsar www.infovrsar.com najkasnije u roku od 15 dana od dana donošenja Odluke.
VIII. NAČIN I ROK PODNOŠENJA PRIJAVA

Organizatori manifestacija, programa i događanja prijavu/zahtjev s cjelokupnom dokumentacijom iz točke VI. ovog Javnog poziva podnose Turističkoj zajednici općine Vrsar.

Prijave se mogu dostaviti:
· osobno u ured TZO Vrsar, na adresu:
Turistička zajednica općine Vrsar
Obala m. Tita 23
52450 Vrsar
· elektroničkom poštom na adresu:
info@infovrsar.com

Krajnji rok za podnošenje prijava/zahtjeva je 16. studenoga 2026. godine do 15:00 sati.
Prijava se smatra pravodobnom ako je do navedenog roka zaprimljena u uredu TZO Vrsar ili pristigla na službenu adresu elektroničke pošte TZO Vrsar.
Prijave dostavljene nakon isteka roka neće se razmatrati.
U slučaju dostave elektroničkom poštom, prijavitelj je obvezan dostaviti potpisane obrasce i cjelokupnu propisanu dokumentaciju u PDF formatu. TZO Vrsar zadržava pravo od prijavitelja zatražiti dostavu izvornika dokumentacije na uvid.


IX. KANDIDATURE KOJE SE NEĆE RAZMATRATI

TZO Vrsar neće uzeti u razmatranje prijave/zahtjeve za potpore koje: 

· se odnose na programe koji se ne održavaju na području Općine Vrsar-Orsera;
· nisu u skladu s predmetom i ciljevima ovog Javnog poziva;
· se odnose isključivo na redovne interne aktivnosti organizatora, treninge, pripreme, zatvorene klupske programe i programe namijenjene isključivo članovima organizatora, bez javno dostupnog programa i bez jasno obrazloženog doprinosa lokalnoj zajednici, kvaliteti boravka ili ponudi destinacije;
· se odnose isključivo na interne proslave godišnjica, obljetnica, svečanosti, domjenke i slična događanja organizatora, bez javno dostupnog programa i bez jasno obrazloženog doprinosa lokalnoj zajednici, kvaliteti boravka ili ponudi destinacije;
· se odnose na programe čiji je primarni sadržaj komercijalni koncert, zabavni program ili masovno okupljanje bez jasno obrazložene razvojne, kulturne, edukativne, interpretacijske, sportske, društvene ili destinacijske vrijednosti;
· se odnose isključivo na troškove putovanja, nastupa, sudjelovanja ili odlaska članova, sportaša, predstavnika ili ekipa na natjecanja, susrete, smotre, edukacije ili druga događanja koja se održavaju izvan područja Općine Vrsar-Orsera;
· su dostavljene na nepotpunim ili nepotpuno ispunjenim obrascima;
· su dostavljene bez obvezne dokumentacije propisane ovim Javnim pozivom;
· nisu zaprimljene u TZO Vrsar do roka propisanog ovim Javnim pozivom;
· su podnesene od strane organizatora koji ne mogu biti korisnici potpore prema odredbama iz točke III. ovog Javnog poziva.
TZO Vrsar ne isključuje koncerte i glazbene programe kao dio ukupne ponude destinacije. Međutim, programi čiji se poslovni model temelji na besplatnom ulazu i potpunom ili većinskom financiranju iz javnih sredstava razmatrat će se isključivo ako je jasno obrazložena njihova razvojna, kulturna, edukativna, interpretacijska, sportska, društvena ili destinacijska vrijednost.


X. SKLAPANJE UGOVORA

S organizatorom kojem Turističko vijeće TZO Vrsar odobri potporu, direktorica TZO Vrsar sklapa ugovor kojim se uređuju način korištenja potpore, način praćenja realizacije manifestacije, programa ili događanja, uvjeti i način isplate potpore, nadzor namjenskog korištenja sredstava, obveza dostave izvješća i dokazne dokumentacije te druga pitanja vezana za organizaciju, realizaciju i dodjelu potpore.
Ugovorom se mogu dodatno utvrditi posebni uvjeti korištenja potpore, uključujući prihvatljive troškove koji se sufinanciraju, način izvještavanja, obveze vidljivosti TZO Vrsar, obveze dostave promotivnih i foto materijala te druge obveze korisnika potpore.


XI. NAČIN ISPLATE POTPORE

TZO Vrsar odobrena sredstva potpore isplaćuje korisniku potpore sukladno ugovoru o dodjeli potpore, ovisno o vrsti, dinamici i načinu provedbe manifestacije, programa ili događanja.
Potpora se može isplatiti jednokratno nakon realizacije programa, avansno do 30 % odobrenog iznosa, fazno ili sukcesivno tijekom provedbe programa, odnosno kombinacijom navedenih modela, ako je to predviđeno ugovorom o dodjeli potpore.
Potpora se u pravilu isplaćuje nakon realizacije manifestacije, programa ili događanja i po primitku cjelokupne potrebne dokumentacije utvrđene ugovorom.
Iznimno, ugovorom se može odobriti isplata predujma u visini do 30 % odobrenog iznosa potpore, ako je to potrebno radi pripreme i provedbe programa. Preostali iznos potpore isplaćuje se sukladno ugovoru, nakon realizacije programa, odnosno po dostavi izvješća i propisane dokazne dokumentacije.
Za programe koji se provode kroz dulje vremensko razdoblje ili kroz više pojedinačnih termina, isplata potpore može se ugovoriti fazno ili sukcesivno, sukladno dinamici realizacije programa, izvršenim uslugama, dostavljenim računima i drugoj ugovorenoj dokumentaciji.
Za isplatu odobrenih sredstava, odnosno pojedinih ugovorenih obroka ili faza potpore, korisnik potpore obvezan je dostaviti:
· zahtjev za isplatu odobrenih sredstava, odnosno pojedinog ugovorenog iznosa,
· broj ugovora o potpori,
· IBAN organizatora,
· izvješće o realizaciji manifestacije, programa ili događanja i utrošenim sredstvima po vrstama troškova na propisanom obrascu – Obrazac IV. Izvješće o realizaciji manifestacije i utrošenim sredstvima,
· foto i/ili drugu dokumentaciju kojom se dokazuje realizacija manifestacije, programa, događanja ili pojedine faze programa,
· račune izvođača/dobavljača, ugovore i druge dokaznice kojima se dokazuje realizacija programa,
· bankovne izvode koji dokazuju izvršena plaćanja dostavljenih računa ili plaćene račune za gotovinska plaćanja, kada je primjenjivo,
· prikaz ostvarenih prihoda od ulaznica, kotizacija, naknada za sudjelovanje, sponzorstava ili drugih izvora financiranja, ako ih je program ostvario.
TZO Vrsar ima pravo provjere točnosti podataka iz dostavljene dokumentacije te zadržava pravo tražiti dopunu dokazne dokumentacije o realizaciji programa, izvršenim plaćanjima i ostvarenim prihodima.
Ako korisnik potpore ne dostavi potpunu dokumentaciju, ne dokaže namjensko korištenje sredstava ili se utvrdi da program nije realiziran u skladu s prijavom, ugovorom ili uvjetima Javnog poziva, TZO Vrsar može uskratiti isplatu potpore u cijelosti ili djelomično, odnosno zatražiti povrat isplaćenih sredstava u skladu s ugovorom.


XII. NADZOR

TZO Vrsar ima pravo nadzora i praćenja realizacije manifestacije, programa ili događanja te kontrole namjenskog korištenja dodijeljenih sredstava.
Korisnik potpore obvezan je omogućiti TZO Vrsar uvid u dokumentaciju povezanu s provedbom programa, nastalim troškovima, izvršenim plaćanjima, ostvarenim prihodima te drugim podacima relevantnima za provjeru realizacije programa i namjenskog korištenja potpore.
Ako TZO Vrsar utvrdi da korisnik potpore nije realizirao program u skladu s prijavom, ugovorom ili uvjetima Javnog poziva, da je sredstva koristio nenamjenski, da je dostavio netočne ili nepotpune podatke, ili da ukupni izvori financiranja prelaze opravdane troškove provedbe programa, TZO Vrsar može:
· uskratiti isplatu potpore u cijelosti ili djelomično,
· umanjiti odobreni iznos potpore,
· zatražiti povrat već isplaćenih sredstava u cijelosti ili djelomično,
· isključiti korisnika iz mogućnosti prijave na buduće javne pozive TZO Vrsar, u skladu s uvjetima Javnog poziva i ugovora.
Korisnik potpore dužan je vratiti nenamjenski utrošena ili neopravdana sredstva u roku i na način utvrđen ugovorom o dodjeli potpore.

Dodatne informacije:

Pisanim putem na e-mail: info@infovrsar.com ili na broj telefona +385 (0)52 441 746.


Vrsar, 15. 10. 2026. godine

TURISTIČKO VIJEĆE 

